Il-Kap Nazzjonalista Simon Busuttil, qal li l-eks-Ministru Ninu Zammit jista' jqis ruħu sospiż b'mod immedjat mill-Partit Nazzjonalista. Dan wara li f'artiklu li deher f'sessjoni tal-midja lokali, ġie żvelat li Ninu Zammit huwa b'xi mod konness mal-iskandlu ta' Swissleaks . Simon Busuttil tenna mill-ġdid li l-pożizzjoni tiegħu dwar dan tibqa' waħda ċara. Sostna li kull persuna b'kariga pubblika jew pożizzjoni politika, tkun min tkun, għandha terfa' r-responsabbilità legali. Saħaq li fil-Partit Nazzjonalista kull min li se jkun implikat b'konnessjoni ma' żamma ta' kontijiet bankarji Żvizzeri jista' jqis ruħu sospiż immedjatament mill-Partit. Reazzjoni Ninu Zammit F'reazzjoni, il-Perit Ninu Zammit ikkonferma li fis-snin sebgħin kien fetaħ kont bankarju fl-Iżvizzera minħabba dak li sejjaħ sigurtà finanzjarja u interessi tajbin li kienu offruti. Saħaq iżda li minn dak iż-żmien l'hawn m'effettwa l-ebda depożitu f'dan il-kont u li llum m'għandu l-ebda kont bankarju barra minn Malta. Huwa qal ukoll li rregolarizza l-pożizzjoni tiegħu mad-Dipartiment tat-Taxxi Interni wara li applika u ġie mgħoddi minn skrutinju rigoruż permezz tal-amnestija maħruġa mill-Gvern preżenti fl-2014. Ninu Zammit ċaħad kategorikament li f'xi ħin kien involut f'xiri jew bejgħ ta' żejt għall-kuntrarju ta' kif deher f'ġurnal lokali u tenna li l-flus li kienu ddepożitati fil-kont Żvizzeru kienu ġġenerati mill-professjoni tiegħu u minn negozju fi propjetajiet.